Amapholisa Abhaxabula Abakade Betshengisela eHarare
Amapholisa amane avukela ubhova abekade betshengisela laba sebebucwadlana ledale lephalamende, aqala ukubhaxabula uzulu kanye lentathelizindaba, abezisebenza ukuthapha izindaba.
HARARE — Amapholisa ohlangothi lwe Riot, behlome kanzima, abhaxabule uzulu obetshengisela ekhonona phezu kodaba lwama Bond Notes, uhulumende athi uzowazoletha kusikhatshana esifitshane esilandelayo, kwalinyazwa abanengi abagoqela intathelizindaba ezinhlanu ebeziphakathi kokuthapha indaba. Bebehlabela begiya lapho befola betshengisela ukungemukeli ukulethwa kwemali yephepha yama Bond Notes, sebevela tshiya incwadi yabo yesikhalazo emahofisini omphathintambo wezemali, umnumzana Patrick Chinamasa. Yamukelwe ngosaphethe isikhundla sokuba ngunobhala jikelele kulolugatsha, umnumzana Zvinechimwe Churu ,wathembisa ukuyidlulisela phambili kuChinamasa obebikwa engekho ehofisini yakhe lanxa eke wabonakala ngaphambilini efika ngemota. Lingcwadi iye kwethulwa ngumkhokheli webandla eliphikisayo le Transform Zimbabwe, umnumzana Jacob Ngarivhume. Unkosazana Michelle Mugoronji, ngomunye wabagqiba izifundo zekolitshini leYuniversiti olokhe engakatholi umsebenzi obekhona ekutshengiseleni kwanamhlanje. Unkosazana Mugoronji ukhuthaza uzulu ukuba azimisele ukumsusa uMugabe, ngokuphatheka kukhetho oluzayo luka 2018. UBoniface Bwanyire laye,ngomunye njalo wabaphutshe izifundo ze Sociology ngomnyaka ka 2015, otshengise ukukhathazeka ngesimo esiselizweni. Ebuza uhulumende, uBwanyira, ukuba kanti kuzolunga nini, lokhe baphutsha izifundo zabo zaphezulu. Kwasekelwa ngu Isaac Phiri, ophutshe izifundo zakhe ngomnyaka ka 1999 ekolitshini leNational University of Science and Technology- NUST. Bebekhona labo abafundisi, kulokhu kutshengisela, ababalisa uMfundisi Reason Ngwenya, ongumsekeli womkhokheli webandla le Transform Zimbabwe. Okusekelwe ngesinye isiphathamandla sebandla linye, umnumzana Tangai Roddy Takaruza. Baqhubeke behlabela ingoma ebezichothoza umongameli Robert Mugabe, zimkhuthaza ukuba asuke esikhundleni lenkokheli yakhe ye Zanu PF ekuhulumende, ngoba isiyehlulekile. Udlakela luqhamuke abekade betshengisela laba, sebesuke emahofisini omphathintambo wezemali, sebelubhekise edale lephalamende lapho bekumele bayekwethula enye njalo incwadi yezikhalazo, yokukhonona phezu kokuswelakala kwemisebenzi, osekubangele ukwanda kwabolova abafundileyo, abalamaDegree. Amapholisa amane avukela ubhova abekade betshengisela laba sebebucwadlana ledale lephalamende, aqala ukubhaxabula uzulu lentathelizindaba, obekusobala ukuba bekuvele kuqoqiwe. Lokhu kwenzakale lanxa, bebevunyelwe ukuyakwethula incwadi yezikhalazo edale lephalamende. Ucuku lwamapholisa aluphelelanga kwabakade betshengisela kodwa uzulu obezihambela uzibone esehlanganiselwa laye, kwajikijelanwa ngamatshe, kwabulawa amafasitela ezimota lapho okuhlangana khona umgwaqo uNelson Mandela lo Second Street, eAnglican Cathedral. Isikhulumeli senhlanganiso yeOccupy Africa Unity Square, umnumzana Charles Nyoni, uthi kulihlazo ukwenza kwamapholisa, njalo kuyisibonelo sokuba sekumele asuke ebukhosini uMugabe. UNyoni ethi kuyethusa okwenzizwe ngamapholisa, ukuhlasela abantu abatshengisela ukukhonona kwabo okusemthethweni ngemva kokuthola imvumo edale le High Court. Intathelizindaba ezitshaywe kabuhlungu, zibalisa uChristopher Mahove owe African News Agency, uTendayi Musiyazviriyo we BBC, uHaru Mutasa we Al Jazeera, eloba izimele uLawrence Chimunhu kanye lo Idah Mhetu we Financial Gazettee. Baqhubeke behlabela ingoma ebezichothoza ubukhokheli bukaMugabe abakade betshengisela.